Só gaan dit met ‘kieskeurige bedelaar’ wat trouvrou soekAmmiël Smith is hard op soek na sy trouvrou Dié “bedelaar” het in 2015 die verkeer in die Rosestad byna tot stilstand gedwing. Die “kieskeurige” Ammiël Smith (26), soos hy in die media bekend gestaan het, het met sy kartonbordjie by ŉ verkeerslig gaan staan met ŉ enkele doel: Hy soek ŉ trouvrou. Hy het destyds aan Maroela Media gesê hy soek egter nie sommer enige trouvrou nie. Sy moet ŉ “plain Jane” wees wat spontaan is; een met ŉ sin vir humor én ŉ atletiese liggaamsbou. Gewig is vir hom boonop ook ŉ gewigtige saak, sy moet mooi na haarself kyk. Sy kartonbordjie het immers gelees: “Op soek na my trouvrou. (Geen ou tannies of kansvatters).” Smith het onlangs aan Maroela Media vertel daar wás ŉ klomp vroue wat hom gekontak het, en hy het selfs ŉ kortstondige verhouding met een van dié vroue “wat bó die ander uitgestaan het” aangeknoop. Maar dié verhouding het helaas nié gehou nie, en intussen het hy geleer die meeste mense is nie so gelukkig om hul trouvrou sommer so in die verkeer te ontmoet nie. “Daar was baie vroue wat my ná die tyd gekontak het, en een van die meisies het uitgestaan. Ons verhouding het egter nie uitgewerk nie. Ek het ná ons verhouding verbrokkel het gaan vrywilligerswerk doen by ŉ kinderhuis in Indië en daar ook ŉ wonderlike meisie ontmoet, maar ons verhouding het ook nie uitgewerk nie. Intussen het ek besef liefde werk dalk nié soos ek dink dit doen nie; ek moes introspeksie doen,” vertel hy. Smith, ŉ laerskoolonderwyser wat intussen van Bloemfontein na Vryburg in Noordwes verhuis het, sê hy het sedert 2015 baie meer oor die lewe geleer. “Ek was teleurgesteld dat baie mense nie meer die mooi in enigiets kan raaksien nie. Sommige mense het my gekritiseer en dit is jammer. Maar ek het wél waardevolle lesse geleer: Die tannies het gesê ek moenie op die straat staan en soek na ŉ meisie nie, ek moet op my knieë gaan en bid. So dis presies wat ek doen, ek bid vir ŉ meisie. Ek hoop egter my gebede word vinnig verhoor, ek word darem ook nie jonger nie,” terg hy. Hy sê hy het intussen ook besef dat liefde “op die regte tyd” sal kom. “Dinge sal op die regte tyd en op die regte plek gebeur. En ek weet daar is nog baie wat ek moet leer; ek moet werk aan myself ook omdat ek alles vir ŉ vrou sal wil gee,” sê hy. Is hy steeds “kieskeurig”? “Ek hou steeds van ŉ meisie wat mooi na haarself kyk,” sê hy. “Dit is bloot waarvan ek hou.” Smith is te sien in VIA se WMJ-projek wat gereeld humoristiese video’s op sosiale media deel. Kyk na dié video’s op VIA se Facebook-blad.